อว.เผย ไทยฉีดวัคซีนโควิด-19 แล้ว 10 ล้านโดส
ศาสตราจารย์ ดร. นายแพทย์ สิริฤกษ์ ทรงศิวิไล ปลัดกระทรวงการอุดมศึกษา วิทยาศาสตร์ วิจัยและนวัตกรรม (อว.) เปิดเผยว่า ขณะนี้ประเทศไทยฉีดวัคซีนโควิด-19 ถึง 10,000,000 โดสแล้ว โดยใช้เวลาเพียง 23 วันในการฉีด 5 ล้านโดส ขณะนี้มีประชากร 11.1% ที่ได้รับวัคซีแล้วอย่างน้อยหนึ่งเข็ม และมี 4.3% ที่ฉีดครบสองเข็มแล้ว มีการใช้วัคซีนโควิด-19 จำนวน 3 ชนิด ได้แก่ ซิโนแวค (62.6% ของจำนวนโดส), แอสตร้าเซนเนก้า (36.8%) และซิโนฟาร์ม (0.6%)  แต่ในแง่จำนวนคนนั้น มีคนที่ได้วัคซีนสองชนิดจำนวนพอๆ กัน คือ 3,705,978 คนได้รับวัคซีนแอสตร้าเซนเนก้า และ 3,600,823 คนได้รับวัคซีนซิโนแวค รวมทั้งมีการขึ้นทะเบียนวัคซีนโควิด-19 ในไทยแล้ว 5 ชนิด และอยู่ระหว่างดำเนินการขึ้นทะเบียนอีก 4 ชนิดนอกจากนี้ ประเทศไทยมีจำนวนการฉีดวัคซีนเป็นอันดับ 3 ในอาเซียน และร้อยละการครอบคลุมประชากรเป็นอันดับที่ 7 วัคซีนที่ใช้มีความปลอดภัยสูง โดย 94.28% ของผู้ฉีดไม่มีรายงานผลข้างเคียง วัคซีนสามารถลดการเจ็บป่วยรุนแรงและการเสียชีวิตได้ดี จากผลการติดตามการใช้งานจริงที่ภูเก็ต สมุทรสาครและเชียงราย จังหวัดภูเก็ต ได้ฉีดวัคซีนโควิด-19 ครอบคลุมประชากรมากที่สุด โดย 70.25% ของคนภูเก็ตได้รับวัคซีนแล้ว และ 56.09% ฉีดวัคซีนครบสองเข็มแล้ว ส่วนกรุงเทพมหานคร ได้รับวัคซีนแล้ว 32.36% ของประชากรและ 10.73% ฉีดครบสองเข็มแล้ว วัคซีนที่วิจัยและพัฒนาโดยคนไทยอย่างน้อย 3 ชนิดกำลังทดสอบในมนุษย์ คนไทยมากกว่า 50 ล้านคนจะได้รับวัคซีนภายในปี 2564 รวมทั้งเป้าหมายการจัดหาวัคซีนหลักอยู่ที่ 150 ล้านโดส โดยเจรจาแล้ว 105.5 ล้านโดสและมีแผนจัดหาเพิ่มเติมอีกประมาณ 50 ล้านโดส